## Odluka Ustavnog suda Republike Hrvatske broj: U-IIIA-2048/2009 od 27. svibnja 2009.

### NN 85/2009 (17.7.2009.), Odluka Ustavnog suda Republike Hrvatske broj: U-IIIA-2048/2009 od 27. svibnja 2009.

85 17.07.2009 Odluka Ustavnog suda Republike Hrvatske broj:
U-IIIA-2048/2009 od 27. svibnja 2009.

USTAVNI SUD REPUBLIKE HRVATSKE

2109

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Aldo Radolović, predsjednik Vijeća, te suci Marko Babić, Mario Jelušić, Davor Krapac, Duška Šarin i Nevenka Šernhorst, članovi Vijeća, odlučujući o ustavnoj tužbi koju je podnio N. K. iz Z., na sjednici održanoj 27. svibnja 2009. godine, jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod poslovnim brojem Revr-228/09 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe, N. K. iz Z., određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 41/01. – pročišćeni tekst) u iznosu od 15.400,00 kuna.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositelj je 4. lipnja 2008. podnio Vrhovnom sudu Republike Hrvatske zahtjev za zaštitu prava na suđenje u razumnom roku zbog dugotrajnosti postupka, koji se u parničnom predmetu radi poništenja odluke o otkazu ugovora o radu vodi u povodu izjavljene revizije pred Vrhovnim sudom Republike Hrvatske pod brojem Revr-228/09, smatrajući da mu je povrijeđeno ustavno pravo na donošenje sudske odluke u razumnom roku.

Vrhovni sud Republike Hrvatske donio je 22. travnja 2009. godine rješenje broj: Gzp-802/08-5, kojim se oglasio nenadležnim za postupanje u tom predmetu te je ustupio spis »nadležnom Ustavnom sudu Republike Hrvatske na daljnji postupak«, obrazlažući to time što odredbama članka 27. Zakona o sudovima (»Narodne novine« broj 150/05. i 16/07., u daljnjem tekstu: ZS) nije regulirana situacija u kojoj je zahtjev podnesen kad je do povrede prava na suđenje u razumnom roku došlo tijekom postupka pred Vrhovnim sudom Republike Hrvatske pa smatra da je bilo potrebno primijeniti odredbu članka 63. stavka 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon). Naime, podnositelj je 7. listopada 2008. godine Vrhovnom sudu Republike Hrvatske izjavio reviziju protiv rješenja Županijskog suda u Zagrebu broj: Gžr-2209/07 od 8. srpnja 2008. godine, kojom je odlučeno o žalbi protiv rješenja Općinskog suda u Zagrebu broj: Pr-433/06 od 7. veljače 2007. godine.

Ustavni sud je tijelo koje na temelju odredbe članka 82. stavka 1. Ustavnog zakona odlučuje o sukobu nadležnosti između tijela zakonodavne i izvršne ili sudbene vlasti pa nije dopušteno da neko od tih tijela, otklanjajući svoju nadležnost u nekom predmetu, ustupa taj predmet Ustavnom sudu kao nadležnom tijelu. Međutim, imajući u vidu odredbe Ustavnog zakona i ZS-a, koje uređuju zaštitu prava na suđenje u razumnom roku, Ustavni sud ocjenjuje da bi ustrajanje na spomenutoj zabrani ustupanja predmeta u konkretnom slučaju bilo protivno svrsi zaštite spomenutog prava, stoga ocjenjuje postupak Vrhovnog suda Republike Hrvatske ustavnopravno prihvatljivim.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe, te uvida u presliku spisa Općinskog suda u Zagrebu broj: Pr-433/06 (ranije broj: Pr-12535/01), utvrdio pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava Republike Hrvatske.

Podnositelj je 20. prosinca 2001. godine podnio tužbu Općinskom sudu u Zagrebu protiv tuženika, Z. I. Z. d.o.o., radi poništenja odluke o otkazu ugovora o radu.

Podnescima od 7. siječnja 2002. i 28. lipnja 2002. godine podnositelj je požurio postupanje suda.

Ročište je održano 26. veljače 2003. godine.

Spisu predmeta je 3. rujna 2003. godine pripojen spis broj: Pr-4376/03.

Na ročištu održanom 15. listopada 2003. godine saslušan je podnositelj.

Tuženik je 15. listopada 2003. godine podnio protutužbu.

Na ročištu održanom 9. lipnja 2004. godine saslušan je svjedok Z. K.

Na ročištu održanom 7. rujna 2004. godine glavna rasprava je zaključena, a na ročištu održanom 22. rujna 2004. godine glavna rasprava je preotvorena te je od podnositelja zatražena dostava podataka i očitovanje.

Podnositelj je 1. listopada 2004. godine udovoljio traženju suda.

Na ročištu održanom 7. listopada 2004. godine glavna rasprava je ponovno zaključena te je sud donio presudu broj: Pr-12535/01, Pr-4376/03 kojom je usvojio tužbeni zahtjev podnositelja.

Županijski sud u Zagrebu, presudom broj: Gžr-81/05-2 od 6. prosinca 2005. godine, djelomično je potvrdio, a djelomično je ukinuo prvostupanjsku presudu te predmet vratio prvostupanjskom sudu na ponovni postupak.

Na ročištu održanom 24. siječnja 2007. godine sud je zaključio glavnu raspravu, te je na ročištu održanom 7. veljače 2007. donio rješenje broj: Pr-433/06 kojim je odbacio tužbu podnositelja.

Županijski sud u Zagrebu, rješenjem broj: Gžr-2209/07-2 od 8. srpnja 2008. godine, potvrdio je prvostupanjsko rješenje.

Predmet se u povodu revizije podnositelja vodi kod Vrhovnog suda Republike Hrvatske pod brojem Revr-228/09.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 20. prosinca 2001. godine pred Općinskim sudom u Zagrebu tužbom podnositelja i još uvijek je u tijeku.

Ustavni sud utvrđuje da je do dana donošenja ove odluke postupak trajao ukupno sedam (7) godina, pet (5) mjeseci i sedam (7) dana.

4.2. POSTUPANJE NADLEŽNOG SUDA

Postupak se u razmatranom, pravno relevantnom razdoblju vodio pred Općinskim sudom u Zagrebu, koji je prvo ročište za glavnu raspravu održao nakon proteka više od godine dana od podnošenja tužbe. Nakon toga sud je održao nekoliko ročišta te je 7. listopada 2004. godine donio presudu kojom je usvojio tužbeni zahtjev podnositelja.

Županijski sud u Zagrebu, presudom broj: Gžr-81/05-2 od 6. prosinca 2005. godine, djelomično je potvrdio, a djelomično je ukinuo prvostupanjsku presudu te predmet vratio prvostupanjskom sudu na ponovni postupak.

Prvostupanjski sud je 7. veljače 2007. godine donio rješenje broj: Pr-433/06, kojim je odbacio tužbu podnositelja, a Županijski sud u Zagrebu je rješenjem broj: Gžr-2209/07-2 od 8. srpnja 2008. godine potvrdio prvostupanjsko rješenje.

Spis se u povodu revizije podnositelja nalazi na Vrhovnom sudu Republike Hrvatske, gdje se vodi pod brojem Rev-228/09.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u sudskom postupku, prema utvrđenju Ustavnog suda, nije pridonio trajanju sudskog postupka, naprotiv podnescima je požurivao postupanje suda.

4.4. SLOŽENOST SUDSKOG PREDMETA

Iz dosadašnjeg tijeka postupka proizlazi da se u konkretnom slučaju ne radi o osobito složenom predmetu.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u trajanju više od sedam godina te je još uvijek u tijeku. Imajući u vidu ukupno trajanje postupka, neaktivnost i neučinkovitost sudova, kao i okolnost da je riječ o radnom sporu koji je po svojoj prirodi žuran, Ustavni sud ocjenjuje da je povrijeđeno pravo podnositelja da neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

Stoga je, u smislu odredbe članka 63. stavka 2. Ustavnog zakona, donijeta odluka kao pod točkama I. i II. izreke ove odluke.

6. Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

7. Odluka o objavi (točka V. izreke) temelji se na odredbama članka 29. Ustavnog zakona.

8. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-2048/2009

Zagreb, 27. svibnja 2009.

USTAVNI SUD REPUBLIKE HRVATSKE

Predsjednik Vijeća
dr. sc. Aldo Radolović, v. r.

Odluka, NN 85/2009-2109